Na temelju članka 137., stavaka 3. i 4. članka 138. i članka 182. Zakona o radu („Službene novine Federacije Bosne i Hercegovine“, broj: 26/16 i 89/18), Neovisni sindikat uposlenih u osnovnim školama Kantona Središnja Bosna i Nezavisni samostalni sindikat osnovnog obrazovanja i odgoja Srednjobosanskog kantona, kao predstavnici sindikata, članova sindikata u osnovnim školama u Kantonu Središnja Bosna, i Vlada Kantona Središnja Bosna, kao predstavnik poslodavca, sklapaju

**K O L E K T I V N I U G O V O R  
ZA DJELATNOST OSNOVNOG ŠKOLSTVA  
U KANTONU SREDIŠNJA BOSNA[[1]](#footnote-1)**

**I. OPĆE ODREDBE**

**Članak 1.**  
**(Predmet)**

(1) Ovim Kolektivnim ugovorom za djelatnost osnovnog školstva u Kantonu Središnja Bosna (u daljnjem tekstu: Kolektivni ugovor) uređuju se prava i obveze djelatnika u osnovnim školama kojima je Kanton Središnja Bosna (u daljnjem tekstu: Kanton) preuzeo prava i obveze osnivača sukladno Zakonu o osnovnom školstvu.  
 (2) Ovim Kolektivnim ugovorom uređuju se: radni odnos, radno vrijeme, odmor i dopust, zaštita zdravlja i sigurnost na radu, plaća, naknada plaće i nagrada, naknada štete, zaštita prava djelatnika, stručno usavršavanje i osposobljavanje za rad, djelovanje i uvjeti rada sindikata, mirno rješavanje kolektivnih radnih sporova, štrajk, tumačenje i praćenje primjene Kolektivnog ugovora na području Kantona te ostala pitanja koja nisu uređena Zakonom o radu i Općim kolektivnim ugovorom za teritorij Federacije Bosne i Hercegovine (u daljnjem tekstu: Opći kolektivni ugovor).

Članak 2.  
**(Usklađivanja akata škole  
i primjena Općeg kolektivnog ugovora)**

(1) Općim aktima osnovne škole ne mogu se utvrditi manja prava djelatnika od onih koja su utvrđena ovim Kolektivnim ugovorom.  
 (2) Sudjelovanje sindikata u pripremi i izradi prednacrta i nacrta općih akata koji uređuju oblast radnopravnih odnosa djelatnika u osnovnoj školi osigurat će ravnatelj osnovne škole i školski odbor, te će mu ih dostaviti na razmatranje i mišljenje najmanje15 dana prije razmatranja/ njihova donošenja.

**II. RADNI ODNOSI**

Članak 3. **(Djelatnik u osnovnoj školi)**

(1) Radni odnos u osnovnoj školi zasniva se između djelatnika i poslodavca.  
 (2) Djelatnik, u smislu ovoga Kolektivnoga ugovora, djelatnik je na radnom mjestu koje je utvrđeno kantonalnim Zakonom o osnovnom školstvu i Pravilnikom o pedagoškim mjerilima za osnovne škole (u daljnjem tekstu: Pravilnik o pedagoškim mjerilima).  
 (3) Poslodavac, u smislu ovoga Kolektivnoga ugovora, osnovna je škola u kojoj je djelatnik u radnome odnosu (u daljnjem tekstu: škola).  
 (4) Kolektivni ugovor sklapaju Vlada Kantona Središnja Bosna (u daljnjem tekstu: Vlada Kantona) i sindikati zaposlenika u osnovnim školama u Kantonu Središnja Bosna (u daljnjem tekstu: sindikati).

**Članak 4.  
(Način prijma u radni odnos)**

(1) Radni odnos zasniva se preko javnoga natječaja sukladno Zakonu o osnovnom školstvu i Uredbi o postupku prijma u radni odnos u javnom sektoru u Kantonu Središnja Bosna.  
 (2) Danom zasnivanja radnoga odnosa smatra se dan potpisivanja ugovora o radu, između poslodavca i djelatnika.  
 (3) Ugovor o radu može sklopiti u osnovnoj školi osoba koja ima opću zdravstvenu sposobnost, koju je utvrdila mjerodavna zdravstvena ustanova.  
 (4) Djelatnik koji tijekom trajanja radnoga odnosa u osnovnoj školi oboli od zarazne ili duševne bolesti ne može obavljati rad sve dok bolest traje.  
 (5) Ugovor o radu sklapa se u pisanom obliku.  
 (6) Ugovor o radu sklapa se na neodređeno vrijeme, ako zakonom ili drugim propisima iz oblasti obrazovanja nije drugačije određeno.  
 (7) Ministarstvo obrazovanja, znanosti, mladih, kulture i športa (u daljnjem tekstu: Ministarstvo) donijet će u roku od 60 dana od dana stupanja na snagu ovoga Kolektivnoga ugovora kriterije i proceduru te smanjenje norme i proglašenje tehnološkoga viška u osnovnim školama (u daljnjem tekstu: kriteriji) uz sudjelovanje sindikata.

**Članak 5.**  
**(Sklapanje ugovora o radu)**

(1) Ugovor o radu može se sklopiti na određeno vrijeme, sukladno Zakonu o osnovnom školstvu i podzakonskim aktima.  
 (2) Ugovor o radu sklopljen na određeno vrijeme prestaje istekom roka utvrđenog tim ugovorom.  
 (3) Ugovor o radu sklopljen na određeno vrijeme prelazi u ugovor na neodređeno vrijeme ako djelatnik radi tri godine uzastopno u istoj školi bez prekida, sukladno Zakonu o radu.  
 (4) Škola je dužna raspisati natječaj za nastavnika i stručnog suradnika na neodređeno vrijeme:  
 a) ako za to radno mjesto postoji puna norma sati;  
 b) ako za to radno mjesto postoji najmanje 50 % norme sati.  
 (5) Odredbe iz stavka (4) ovoga članka primjenjuju se ako je za to radno mjesto prethodno dva puta raspisivan natječaj za rad na određeno vrijeme.  
 (6) Učitelj koji radi tri godine i više godina u istoj školi uzastopno s punom normom na određeno vrijeme posebno će se vrednovati pri novom prijmu, kroz kriterije iz stavka (7) članka 4. ovoga Kolektivnoga ugovora.

**Otkazni rok**

Članak 6. **(Otkazivanje ugovora o radu)**

(1) Ugovor o radu djelatniku se može otkazati sukladno Zakonu o radu.  
 (2) Sukladno Zakonu o radu i ovom Kolektivnom ugovoru, djelatnik kojemu se otkazuje ugovor o radu ima pravo na otkazni rok, ovisno o godinama mirovinskoga staža, kako slijedi:  
 a) do 10 godina mirovinskoga staža …………………………………………………………...... 1 mjesec;  
 b) do 20 godina mirovinskoga staža ............................................................................................... 2 mjeseca;  
 c) preko 20 godina mirovinskoga staža .......................................................................................... 3 mjeseca.

Članak 7. **(Sklapanje ugovora o radu u više škola)**

(1) Ako djelatnik radi u dvjema školama ili u više škola na određeno ili na neodređeno vrijeme, ravnatelji škola dužni su napraviti sporazum kojim će se urediti prava i obveze škola i djelatnika koji u više škola ostvaruju radnopravni status, uz obvezu dostave pisane obavijesti Ministarstvu u roku od sedam dana od dana stupanja u radni odnos u drugoj školi.  
 (2) Osnovna škola na području Kantona ne može zasnovati radni odnos s novim zaposlenikom ako se na natječaj prijavi kandidat s pravom prioriteta (osoba koja je tehnološki višak i osoba s nepotpunom normom u statusu na neodređeno vrijeme) ostvarenim u školama u Kantonu u okviru NPP-a koji se realizira.  
 (3) Zaposlenik u nastavnom procesu koji je proglašen tehnološkim viškom ili nema punu normu u školi u kojoj je zaposlen na neodređeno vrijeme, ima pravo i prednost na zaposlenje u drugoj školi, za obavljanje poslova u okviru svoje struke u okviru NPP-a koji realizira, sukladno kriterijima iz stavka (7) članka 4. ovoga Kolektivnoga ugovora, prema raspisanom natječaju, a do propisane pune norme.  
 (4) Ako zaposlenik u nastavnom procesu u nekoj školi ima sklopljen ugovor o radu na neodređeno vrijeme, a prema raspisanom natječaju dopunjuje nastavnu normu u drugoj školi, onda s tom školom sklapa ugovor o radu na neodređeno vrijeme do propisane norme, na temelju podnesenoga zahtjeva u okviru NPP-a koji izvodi.  
 (5) Ostvarenje odredbe iz stavka (4) ovoga članka nije uvjetovano odredbom natječaja „na određeno ili neodređeno radno vrijeme“, odnosi se na zaposlenike koji imaju ugovor o radu na neodređeno vrijeme u jednoj školi, a prijavljuju se na natječaj za prijam ili dopunu nastavne norme u drugoj školi sukladno stavku (3) ovoga članka.  
 (6) Ako se na natječaj, a s pravom prioriteta, prijavi zaposlenik iz osnovne i srednje škole, prednost ima zaposlenik iz osnovne škole u Kantonu, a ako je više takvih zaposlenika iz osnovne škole, prednost ima zaposlenik s duljim radnim stažem u obrazovanju nakon diplomiranja odnosno stjecanja propisane stručne spreme za radno mjesto.

Članak 8.  
**(Tehnološki višak i dopuna norme)**

(1) Djelatniku koji je proglašen tehnološkim viškom škola je obvezna izdati odgovarajuće rješenje o tehnološkom višku, a djelatniku koji ima sklopljen ugovor o radu na neodređeno vrijeme a nema punu nastavnu normu sati, odgovarajuću potvrdu u kojoj će biti navedeni sati koje djelatnik izvodi i sati koji nedostaju za punu nastavnu normu.  
 (2) Pod pojmom dopuna nastavne norme podrazumijevaju se sati koji su potrebni do pune norme sati.  
 (3) Djelatnik je obvezan pri prijavi na natječaj za prijam kao tehnološki višak ili za dopunu nastavne norme priložiti rješenje ili potvrdu iz stavka (1) ovoga članka.  
 (4) Ako djelatnik ima zasnovan radni odnos u dvjema školama ili u više škola i pri tome mu broj sati prelazi 40 sati, višak sati iskazuje se kao prekovremeni rad u onoj školi u kojoj je sklopljen posljednji ugovor o radu.  
 (5) Ako iz objektivnih razloga dođe do smanjenja nastavnih sati, to se umanjenje odnosi na sate koji su bili predmet dopune.

**III. RADNO VRIJEME**

Članak 9.  
**(Raspored radnoga vremena i korištenje odmora)**

Raspored radnoga vremena u okviru 40-satnog radnog tjedna i korištenje dnevnog i tjednog odmora utvrđuju se pravilnikom o radu poslodavca, donesenim sukladno zakonu, nastavnom planu i programu te Pravilniku o pedagoškim mjerilima.

Članak 10.  
**(Neposredni odgojno-obrazovni rad)**

(1) U okviru 40-satnog radnog tjedna djelatnici u neposrednom odgojno-obrazovnom radu u osnovnoj školi imaju propisanu normu nastavnih sati tjedno, sukladno Pravilniku o pedagoškim mjerilima i Zakonu o osnovnom školstvu.  
 (2) Rješenje o 40-satnom radnom vremenu škola je obvezna izdati početkom svake školske godine.  
 (3) Djelatnik koji sudjeluje izravno u obrazovno-odgojnom radu u osnovnoj školi može imati tijekom radnog dana, u pravilu, najviše šest sati, a iznimno sedam sati, u kontinuitetu, redovite nastave.  
 (4) Broj sati redovite nastave propisane Pravilnikom o pedagoškim mjerilima za svaki predmet ne može se kompenzirati ostalim oblicima odgojno-obrazovnoga rada i ostalim poslovima, te obratno.

Članak 11.  
**(Prekovremeni rad)**

(1) U slučaju iznenadnoga povećanja poslova ili ako do određenoga roka treba obaviti neke poslove koje nije moguće obaviti u redovitom radnom vremenu, djelatnik je, na zahtjev poslodavca, obvezan raditi dulje od punog radnog vremena (prekovremeni rad) a najviše do osam sati tjedno, sukladno zakonu.  
 (2) Prekovremeni rad djelatnika u neposrednom odgojno-obrazovnom radu ne može trajati dulje od osam sati tjedno iznad nastavne norme dok ne prestanu razlozi za takav rad, a najdulje do kraja prvog obrazovnog razdoblja, uz obvezu raspisivanja natječaja.  
 (3) Radnici u osnovnoj školi koji izvanastavne aktivnosti, kao što su posjeti, izleti, ekskurzije i slično, izvode unutar Kantona, imaju pravo na prekovremene sate onda kada radna aktivnost prelazi 8 sati tijekom tih dana sukladno odobrenom GPR-u.  
 (4) Prekovremenim radnim vremenom smatraju se sati koji, prema rješenju o 40-satnom radnom tjednu, prelaze 40 sati.

**IV. ODMOR I DOPUST**

Članak 12.  
**(Pravo na dnevni odmor)**

Djelatnik koji radi u punom radnom vremenu ima pravo na odmor u trajanju od najmanje 30 minuta tijekom radnoga dana, koji ne ulazi u dnevno radno vrijeme.

Članak 13.  
**(Korištenje godišnjeg odmora)**

(1) Duljina i vrijeme korištenja godišnjeg odmora utvrđuju se sukladno zakonu, ovom Kolektivnom ugovoru i pravilniku o radu.  
 (2) Pri utvrđivanju trajanja godišnjeg odmora ne uračunavaju se subote, nedjelje i dani kada se, prema zakonu, ne radi.

Članak 14.  
**(Trajanje godišnjeg odmora)**

(1) Djelatnici koji sudjeluju izravno u obrazovno-odgojnom procesu u osnovnoj školi i stručni suradnici u osnovnoj školi zaposleni na neodređeno vrijeme imaju pravo na godišnji odmor za svaku kalendarsku godinu, i stručni suradnici, u trajanju od najmanje 30 a najviše 36 radnih dana, a godišnji odmor koristi se, u pravilu, u vrijeme zimskoga i ljetnoga raspusta.  
 (2) Ostali djelatnici u osnovnoj školi imaju pravo na godišnji odmor minimalno u trajanju od 20 dana, sukladno Zakonu o radu.  
 (3) Pravo na puni godišnji odmor stječe se nakon šest mjeseci neprekidnoga rada u školskoj godini, a za manje od šest mjeseci, za svaki navršeni mjesec rada koriste se dva dana, sukladno Zakonu o radu.  
 (4) Iznimno, djelatnici zaposleni u osnovnoj školi mogu koristiti godišnji odmor u trajanju od dva dana u dogovoru s ravnateljem škole.  
 (5) Pravo na godišnji odmor dulji od propisanoga stavcima (1) i (2) ovoga članka utvrđuje se prema sljedećim mjerilima:  
 a) na osnovi radnoga staža, za svake tri godine radnoga staža ………..………………………...... 1 dan;  
 b) na osnovi uvjeta rada (rad u kotlovnici, na poslovima osiguranja objekta, poslovima na otvorenom pri niskim temperaturama, poslovima čišćenja) ………………………………………………………..…... 2 dana;  
 c) na osnovi socijalnih i zdravstvenih uvjeta:  
 1) majci s jednim djetetom u dobi do 7 godina ………………..….…….…………………...…..... 2 dana,  
 2) majci s dvoje i više djece u dobi do 7 godina …………………….………….……….…….….. 3 dana,  
 3) samohranom roditelju kod kojega živi malodobno dijete ……………..………….……….….... 2 dana,  
 4) invalidu i zaposleniku s kroničnom bolešću, uz nalaz mjerodavnoga liječnika .......................... 2 dana,  
 5) samohranom roditelju ili skrbniku koji ima dijete s teškoćama …………………………......… 2 dana.

Članak 15.  
**(Plan korištenja godišnjih odmora)**

(1) Na temelju plana korištenja godišnjih odmora poslodavac je dužan uručiti djelatniku rješenje o godišnjem odmoru najkasnije sedam dana prije početka korištenja godišnjeg odmora.  
 (2) Za vrijeme korištenja godišnjeg odmora djelatnik ima pravo na plaću u visini svoje netoplaće za prethodni mjesec prije stupanja na godišnji odmor.

Članak 16. **(Prekid godišnjeg odmora)**

(1) Korištenje godišnjeg odmora može se privremeno prekinuti na zahtjev poslodavca ako je to neophodno radi obavljanja neodgodivih službenih poslova (proglašena elementarna nepogoda).  
 (2) U slučaju iz stavka (1) ovoga članka djelatnik ima pravo na naknadu stvarnih troškova nastalih prekidom korištenja godišnjega odmora, a visina troškova potkrepljuje se odgovarajućim dokazima (voznom kartom, računima o korištenju pansiona i sl.).

Članak 17.  
**(Pravo djelatnika na naknadu  
zbog odsutnosti s posla)**

(1) Djelatnik ima pravo na odsutnost s rada, uz naknadu plaće, od ukupno sedam radnih dana ukalendarskoj godini u slučaju:  
 a) stupanja u brak ................................................................................................................................ 5 dana;  
 b) porođaja supruge ............................................................................................................................. 3 dana;  
 c) teže bolesti ....................................................................................................................................... 5 dana;  
 d) smrti člana uže obitelji ili člana kućanstva ....................................................................................... 5 dana;  
 e) selidbe .............................................................................................................................................. 3 dana;  
 f) dobrovoljnog davanja, darivanja krvi ................................................................................................ 1 dan.  
 (2) Ako je tijekom jedne kalendarske godine iskorišteno pravo na plaćeni dopust u trajanju od sedam dana, a stekao se nanovo jedan od uvjeta za korištenje plaćenoga dopusta, poslodavac će odlučiti o pravu djelatnika sukladno pravilniku o radu.  
 (3) Djelatnik koji se upućuje na stručno osposobljavanje ili usavršavanje isključivo za potrebe poslodavca ima pravo na plaćenu odsutnost u trajanju do jedne godine, uz prethodnu suglasnost Ministarstva.

Članak 18.  
**(Plaćeni i neplaćeni dopust)**

(1) Pravo na plaćeni dopust u jednoj kalendarskoj godini za zadovoljenje vjerskih odnosno tradicijskih potreba djelatniku pripada sukladno zakonu i odluci Vlade Kantona.  
 (2) Djelatnici u osnovnim školama imaju pravo na plaćeni radni nenastavni dan 5. listopada (Dan učitelja).

(3) Pravo iz stavka (2) ovoga članka ostvaruje se jedino ako navedeni dan pada u radni dan i ne prenosi se.

Članak 19.  
**(Neplaćeni dopust do 30 dana,  
plaćena odsutnost do jedne godine)**

(1) Neplaćeni dopust s rada do 30 dana djelatniku se može odobriti u sljedećim slučajevima:  
 a) za pripremanje i polaganje ispita;  
 b) za gradnju ili popravak kuće ili stana;  
 c) za njegu bolesnoga člana uže obitelji ili člana kućanstva;  
 d) za sudjelovanje u kulturnim i športskim aktivnostima;  
 e) u drugim slučajevima sukladno pravilniku o radu.  
 (2) Dopust iz stavka (1) ovoga članka poslodavac će odobriti djelatniku samo pod uvjetom da se ne ometa normalno odvijanje nastavnoga procesa, sukladno pravilniku o radu.

**V. ZAŠTITA ZDRAVLJA I SIGURNOST NA RADU**

Članak 20.  
**(Osiguranje i zaštita djelatnika)**

(1) Poslodavac je dužan osigurati djelatnika za slučaj ozljede na radu i u svezi s radom odnosno prilikom dolaska na posao i odlaska s posla, sukladno zakonu.  
 (2) Poslodavac je dužan, na zahtjev sindikata, preuzeti donošenje potrebnih mjera za zaštitu djelatnika, uključujući i njihovo osposobljavanje za siguran rad i prevenciju zdravlja.

Članak 21.  
**(Zdravlje i sigurnost djelatnika)**

(1) Djelatnici su dužni brinuti se o vlastitome zdravlju i sigurnosti te o zdravlju i sigurnosti drugih djelatnika i učenika.  
 (2) Ministarstvo će u roku od 60 dana od dana stupanja na snagu ovoga Kolektivnoga ugovora, u suradnji s mjerodavnim ministarstvom, donijeti pravilnik o sistematskim pregledima djelatnika u osnovnom školstvu u svezi s odredbama Zakona o osnovnom školstvu.

Članak 22.  
**(Rad u posebnim uvjetima)**

Posebnim kategorijama djelatnika (poslovi s posebnim uvjetima rada djelatnika neposredan su odgojno-obrazovni rad u nastavi kojom se izvode praktične vježbe iz kemije, biologije i fizike, tehničkog obrazovanja za one koji imaju funkcionalno opremljene kabinete, za dio nastave koji se izvodi u navedenim kabinetima, te u nastavi tjelesnog odgoja na otvorenom) poslodavac je dužan osigurati odgovarajuću opremu propisanu zakonom, podzakonskim aktima te pedagoškim mjerilima i normativima.

Članak 23.  
**(Pravo na posebnu zaštitu**

**i odsutnost s posla bez naknade)**

(1) Djelatniku pripada pravo na posebnu zaštitu za vrijeme trudnoće, porođaja i njege djeteta, sukladno posebnom zakonu, Zakonu o radu i pravilniku o radu.  
 (2) Djelatnik ima pravo na odsutnost s rada do tri godine djetetova života, bez naknade plaće, uz mirovanje prava iz radnoga odnosa, a uz prethodno podnesen pisani zahtjev poslodavcu i dokaz da to pravo ne koristi drugi bračni drug.

**VI. PLAĆE I NAKNADE DJELATNIKA U OSNOVNIM ŠKOLAMA**

Članak 24.  
**(Načela pri utvrđivanju iznosa plaće)**

Pri utvrđivanju iznosa plaća i naknada djelatnika u osnovnim školama poštovat će se sljedeća načela:  
 a) ista plaća za isto radno mjesto: prema ovom načelu, djelatnici u osnovnim školama koji obavljaju poslove istog radnog mjesta odnosno obavljaju iste ili slične poslove imaju pravo na istu osnovnu plaću;  
 b) transparentnost: sukladno ovom načelu, prilikom raspisivanja javnoga natječaja i oglasa za popunjavanje radnoga mjesta obvezno se objavljuje podatak o pripadajućoj osnovnoj brutoplaći za oglašeno radno mjesto.

**Članak 25.  
(Osnovica za obračun plaće)**

(1) Iznos osnovice za obračun plaće djelatnika u osnovnim školama utvrđuje Vlada Kantona, uz pregovore sa sindikatom prije prihvaćanja Proračuna Kantona Središnja Bosna (u daljnjem tekstu:Proračun) ili rebalansaProračuna, kao i za ostale korisnike Proračuna.  
 (2) Ako se ne postigne dogovor između Vlade Kantona i sindikata iz stavka (1) ovoga članka, poslodavac će utvrditi osnovicu koja ne može biti niža od prethodno dogovorene odnosno važeće.

**Članak 26.  
(Elementi za utvrđivanje osnovne plaće)**

(1) Osnovna plaća djelatnika u osnovnim školama utvrđuje se množenjem osnovice za plaću iz članka 25. ovoga Kolektivnoga ugovora s utvrđenim koeficijentom platnoga razreda i tako utvrđeni iznos uvećava se za 0,5 % za svaku započetu godinu (radnoga) staža djelatnika, a najviše, do 20 %.  
 (2) Osnovna plaća djelatnika u osnovnim školama ne može biti manja od 70 % prosječne netoplaće isplaćene u Federaciji Bosne i Hercegovine (u daljnjem tekstu: Federacija), prema posljednjem objavljenom statističkom podatku.  
 (3) Ako množenjem utvrđene osnovice i pripadajućeg koeficijenta osnovna plaća iznosi manje od 70 % prosječne plaće, zaposleniku će se isplatiti plaća u navedenom postotku.  
 (4) Osnovna plaća obračunava se i izražava mjesečno za puno radno vrijeme, prema radnom mjestu i odgovarajućem platnom razredu.  
 (5) Ako djelatnik radi nepuno radno vrijeme sukladno posebnom zakonu ili drugim propisima, osnovna plaća odredit će se razmjerno vremenu provedenom na radu odnosno razmjerno postotku norme predmeta propisane Pravilnikom o pedagoškim mjerilima, sukladno propisanoj normi sati tjedne redovite nastave.  
 (6) Puno radno vrijeme djelatnika je 40 sati tjedno.

**Osnovna plaća**

Članak 27.  
**(Određivanje plaće prema radnome mjestu)**

Djelatnik u osnovnoj školi ima pravo na plaću koja odgovara radnom mjestu na koje je djelatnik postavljen i za koje zadovoljava zakonom propisane uvjete.

Članak 28.  
**(Platni razredi i koeficijenti za obračun plaća  
djelatnika u osnovnoj školi)**

(1) Utvrđuju se sljedeći platni razredi i koeficijenti za obračun plaća djelatnika u osnovnoj školi:

|  |  |  |
| --- | --- | --- |
| **Platni razred** | **Radno mjesto** | **Koeficijent** |
| I. | Nastavnik i knjižničar, s položenim stručnim ispitom, pedagog, psiholog, logoped, defektolog s položenim stručnim ispitom u zvanju savjetnik | 3,90 |
| II. | Nastavnik i knjižničar, s položenim stručnim ispitom, pedagog, psiholog, logoped, defektolog s položenim stručnim ispitom u zvanju mentor | 3,80 |
| III. | Nastavnik i knjižničar, s položenim stručnim ispitom, pedagog, psiholog, logoped, defektolog s položenim stručnim ispitom | 3,70 |
| IV. | Tajnik škole | 3,40 |
| V. | Administrativni djelatnik | 2,60 |
| VI. | Domar – kućni majstor, ložač, kuhar ili konobar | 2,50 |
| VII. | Osoblje na održavanju čistoće | 2,00 |

a) Koeficijenti za I., II. i III. platni razred primjenjivat će se od 1. siječnja 2021. godine, a do tada u primjeni će biti koeficijenti utvrđeni Kolektivnim ugovorom za djelatnost osnovnog školstva u Kantonu Središnja Bosna („Službene novine Kantona Središnja Bosna“, broj 7/18), koji je bio u primjeni do 30. rujna 2019. godine.  
 b) Od 1. siječnja 2022. godine pristupa se pregovorima o uvećanju koeficijenata za I., II. i III. platni razred za 0,10.  
 c) Ako tijekom godine dođe do značajnijeg smanjenja prihoda u Proračunu Kantona, strane potpisnice ovoga Kolektivnoga ugovora suglasne su pristupiti preispitivanju uvećanja koeficijenata za I., II., i III. platni razred prema odredbi iz točke b) ovoga stavka te primjenu odredbe iz točke b) odgoditi za vrijeme kada prihodi to omoguće, a najdulje tri mjeseca prije isteka ovoga Kolektivnoga ugovora.  
 d) Ako strane potpisnice ovoga Kolektivnoga ugovora ne postignu sporazum iz odredbe točke b) ovoga stavka, koeficijenti utvrđeni ovom odredbom primijenit će se najkasnije tri mjeseca prije isteka ovoga Kolektivnoga ugovora.  
 e) Koeficijenti iz I. i II. platnog razreda primjenjivat će se nakon provedbe Pravilnika iz stavka (4) ovoga članka.  
 (2) Djelatnik kojega se postavi na radno mjesto pomoćnik ravnatelja zadržava koeficijent koji je imao prije postavljenja na navedeno radno mjesto.  
 (3) Osnovna plaća iz stavka (1) ovoga članka utvrđuje se prema članku 25. ovoga Kolektivnoga ugovora.  
 (4) Napredovanje u okviru platnih razreda u viši platni razred i stjecanje zvanja mentor i savjetnik obavlja se:  
 a) na osnovi godina radnoga staža, tj. cjeloživotnoga učenja (15 i 25 godina radnoga staža u obrazovanju);  
 b) na osnovi uspješnosti u radu, tj. rezultata rada.  
 Bliže odredbe o napredovanju u okviru platnih razreda u viši platni razred te stjecanju zvanja mentor i savjetnik utvrdit će se na temelju pravilnika o ocjenjivanju, napredovanju i prelasku u viši platni razred učitelja, nastavnika/profesora i stručnih suradnika u osnovnim školama (u daljnjem tekstu: pravilnik) koji će se donijeti uz obvezno sudjelovanje sindikata, najkasnije do 30. lipnja 2020. godine.  
 (5) Ako se izmjenama Zakona o osnovnom školstvu u Kantonu utvrdi visoka stručna sprema za nastavnike i stručne suradnike kao uvjet za zasnivanje radnoga odnosa, ugovorne strane će pristupiti pregovorima o potrebi utvrđivanja novih platnih razreda i koeficijenata za obračun plaća.

**Plaće pripravnika**

Članak 29.  
**(Iznos plaće pripravnika)**

(1) Plaća pripravniku u osnovnoj školi utvrđuje se u iznosu od 80 % početne osnovne plaće utvrđene za radno mjesto na koje je djelatnik postavljen.  
 (2) Početna osnovna plaća iz stavka (1) ovoga članka predstavlja samo iznos plaće, bez dijela plaće na osnovi mirovinskoga staža.

**Dodatci na plaću**

Članak 30.  
**(Vrste dodataka na plaću)**

(1) Djelatnik u osnovnoj školi ima pravo na dodatak na plaću koji je utvrđen odredbama članka 31. ovoga Kolektivnoga ugovora.  
 (2) Dodatak na plaću iz stavka (1) ovoga članka sastavni je dio osnovne plaće.

Članak 31.  
**(Dodatak na plaću na osnovi posebnih uvjeta rada)**

(1) Dodatak na plaću na osnovi posebnih uvjeta rada djelatniku koji radi na poslovima neposrednog odgojno-obrazovnoga rada u otežanim uvjetima rada, utvrđenim pravilnikom o radu, iznosi do 20 %, i to:  
 a) za rad u kombiniranim odjelima s dva razreda .................................................................................10 %;  
 b) za rad u kombiniranim odjelima s tri razreda .................................................................................. 15 %;  
 c) za rad u kombiniranim odjelima sa četiri i više razreda .................................................................. 20 %;  
 d) za rad u specijalnim odjelima pri redovitoj osnovnoj školi .............................................................. 10 %;  
 e) za izvođenje nastave u dvjema školama i u više škola, s punom normom – uvećanje od …………………………………………………………………………………………….. 1 % na osnovnu plaću;  
 f) za rad u istoj školi na različitim lokacijama tijekom radnoga dana ...................................................... 1 %  
 g) za druge uvjete koji se, uz suglasnost i propis Ministarstva, jednako za sve škole, kategoriziraju kao otežani .......................................................................................................................................................... do 5 %;  
 h) za predavanje dvaju ili više predmeta u predmetnoj nastavi koje predaje nastavnik koji ima punu nastavnu normu posebni dodatak iznosi ......................................................................................................... 1 %;  
 i) za rad ložača u kotlovnici na kruto gorivo u vremenu od 15. listopada do 15. travnja iduće godine, uvećanje od …………………………………………………………………………….3 % na osnovnu plaću.  
 (2) Prava iz stavka (1) ovoga članka, osim točke i), odnose se isključivo na nastavnu godinu.  
 (3) Posebni dodatak iz stavka (1) ovoga članka obračunava se na osnovnu plaću za nastavnu godinu, bez dijela plaće na osnovi radnoga staža, odnosi se na rad odjela formiranih sukladno Pravilniku o pedagoškim mjerilima, i sastavni je dio plaće.

**VII. NAKNADE KOJE PRIPADAJU DJELATNICIMA U OSNOVNIM ŠKOLAMA**

Članak 32.  
**(Naknada za prijevoz na posao i s posla)**

Djelatniku zaposlenom u osnovnoj školi kojemu nije organiziran prijevoz na posao i s posla a čije je mjesto stanovanja od mjesta rada udaljeno minimalno 2 km, pripada naknada za troškove prijevoza, čija će visina i način utvrđivanja biti uređeni posebnim propisom Vlade Kantona, jedinstveno kao i za ostale korisnike Proračuna i sukladno zakonu.

Članak 33.  
**(Naknada za odvojeni život od obitelji  
i smještaj u mjestu rada)**

(1) Ako djelatnik radi u mjestu izvan mjesta prebivališta svije obitelji, pripada mu naknada za odvojeni život ako je mjesto prebivališta udaljeno od mjesta rada više od 70 km, visina naknade utvrđena je u iznosu od 200,00 KM, te naknada troškova prijevoza za vrijeme tjednoga odmora / vikend-karta, kao i za vrijeme državnih blagdana i u neradne dane u koje se,prema zakonu, ne radi.  
 (2) Pravo iz stavka (1) ovoga članka ostvaruje se na osnovi pisanoga zahtjeva djelatnika, uz koji se prilaže dokaz o prebivalištu i ugovor o korištenju smještaja, sukladno članku 3. Uredbe o naknadama koje nemaju karakter plaće i dodatku na plaću („Službene novine Kantona Središnja Bosna“, broj: 3/12, 5/12, 10/14, 2/18 i 2/19).  
 (3) Djelatnik može koristiti pravo iz članka 32. ovoga Kolektivnoga ugovorai iz stavka (1) ovoga članka. Prava iz članka 32. ovoga Kolektivnoga ugovora i stavka (1) ovoga članka međusobno se isključuju.

Članak 34. **(Naknada u slučaju ozljede na radu,  
teške bolesti, invalidnosti i smrti)**

(1) U slučaju teške invalidnosti djelatnika u osnovnoj školi ili člana njegove uže obitelji, isplaćuje se jednokratna novčana pomoć, u iznosu dviju prosječnih netoplaća isplaćenih u Federaciji, prema posljednjem objavljenom statističkom podatku, a teškom invalidnošću smatra se invalidnost od najmanje 60 %, što se dokazuje posebnim rješenjem.  
 (2) U slučaju ozljede na radu ili teške bolesti djelatnika u osnovnoj školi ili člana njegove uže obitelji, isplaćuje se jednokratna novčana pomoć, u iznosu jedne prosječne netoplaće isplaćene u Federaciji, prema posljednjem objavljenom statističkom podatku, sukladno Naredbi o Listi teških bolesti i teških tjelesnih ozljeda na osnovi kojih se ostvaruje naknada u slučaju teške invalidnosti ili teške bolesti („Službene novine Kantona Središnja Bosna“, broj 8/06).  
 (3) U slučaju smrti djelatnika zaposlenog u osnovnoj školi, njegovoj obitelji isplaćuje se naknada za troškove pogreba, u iznosu triju prosječnih netoplaća isplaćenih u Federaciji, prema posljednjem objavljenom statističkom podatku.  
 (4) U slučaju smrti člana uže obitelji djelatnika u osnovnoj školi, isplaćuje se naknada u visini dviju prosječnih netoplaća isplaćenih u Federaciji, prema posljednjem objavljenom statističkom podatku.  
 (5) Članom uže obitelji, u smislu stavaka (1), (2) i (4) ovoga članka, smatraju se:  
 a) bračni i izvanbračni drug ako žive u zajedničkom kućanstvu;  
 b) dijete (bračno, izvanbračno, posvojeno, pastorče i dijete bez roditelja uzeto na uzdržavanje) do 18 godina odnosno 26 godina života ako je na redovitom školovanju i nije u radnom odnosu, a dijete nesposobno za rad, bez obzira na životnu dob;  
 c) roditelj (otac, majka, očuh, maćeha i posvojitelji);  
 d) braća i sestre bez roditelja, do 18 godina odnosno 26 godina života ako su na redovitom školovanju i nemaju drugih prihoda, nego ih korisnik naknade stvarno uzdržava, ili je obveza njihova uzdržavanja zakonom utvrđena, a ako su nesposobni za rad, bez obzira na životnu dob, pod uvjetom da s njima živi u zajedničkom kućanstvu, te unučad ako nemaju roditelja i žive u zajedničkom kućanstvu s djelatnikom zaposlenim u osnovnoj školi.  
 (6) Ako u osnovnoj školi rade dva člana ili više članova obitelji, naknada iz stavka (3) ovoga članka isplaćuje se samo jednom zaposlenom članu obitelji ili procentualno svim članovima obitelji zaposlenim u školi.  
 (7) Djelatnik u osnovnoj školi ima pravo na osiguranje od posljedica nesretnoga slučaja, s uključenim rizikom prirodne smrti, za vrijeme trajanja radnoga odnosa u osnovnoj školi.  
 (8) Iznos osiguranja iz stavka (7) ovoga članka određuje se prema polici osiguranja od posljedica nesretnoga slučaja odnosno polici osiguranja od prirodne smrti.  
 (9) Ugovor o osiguranju s odgovarajućom kućom sklapa Služba za zajedničke poslove tijela Kantona Središnja Bosna na temelju informacija koje dostavi ravnatelj osnovne škole za sve zaposlenike u toj osnovnoj školi, sukladno Kolektivnom ugovoru.

Članak 35. **(Naknada za prekovremeni rad, rad u neradne dane,  
noćni rad i rad u dane državnih blagdana)**

(1) Djelatniku u osnovnoj školi osnovna plaća uvećat će se:  
 a) najmanje za 25 % za prekovremeni rad;  
 b) najmanje za 15 % za rad u neradne dane;  
 c) najmanje za 25 % za noćni rad;  
 d) najmanje za 40 % za rad u državne blagdane.  
 (2) Naknade odnosno uvećanja plaće iz stavka (1) ovoga članka ostvaruju se donošenjem rješenja koje donosi ravnatelj škole, u kojemu će biti precizno naznačena vrsta poslova te razdoblje obavljanja poslova i broj njihovih izvršitelja.  
 (3) Naknada iz stavka (1) ovoga članka obračunava se od osnovne plaće, bez dijela plaće na osnovi mirovinskoga staža, i sastavni je dio plaće, koji će se isplaćivati jednako kao i za ostale korisnike Proračuna, sukladno posebnoj uredbi Vlade Kantona.  
 (4) Dodatci na plaću prema stavku (1) ovoga članka međusobno se ne isključuju.

Članak 36. **(Naknada za prehranu tijekom rada)**

Djelatnici u osnovnim školama imaju pravo na novčanu naknadu za prehranu tijekom rada (topli obrok) u iznosu od 1% prosječne netoplaće isplaćene u Federaciji, prema posljednjem objavljenom statističkom podatku, prije donošenja Proračuna, jednako za sve korisnike Proračuna.

Članak 37. **(Regres za godišnji odmor)**

(1) Djelatnici u osnovnim školama imaju pravo na naknadu za regres, za korištenje godišnjega odmora, u iznosu od 50 % prosječne netoplaće isplaćene u Federaciji, prema posljednjem objavljenom statističkom podatku Federalnoga zavoda za statistiku.  
 (2) Pravo na regres iz stavka (1) ovoga članka ima svaki djelatnik u osnovnoj školi koji je tijekom tekuće školske godine ostvario pravo na korištenje godišnjeg odmora.  
 (3) Svim djelatnicima iz stavka (2) ovoga članka pripada pravo na regres iz stavka (1) neovisno o postotku norme.  
 (4) Pravo iz stavka (1) ovoga članka djelatnicima se isplaćuje tijekom cijele kalendarske godine nakon što se ispune uvjeti iz stavka (2) ovoga članka.

**Članak 38.**  
**(Naknada za bolovanje)**

(1) Djelatnik u osnovnoj školi ima pravo na naknadu plaće za vrijeme privremene spriječenosti za rad (bolovanje) do 42 kalendarska dana, u iznosu svoje netoplaće isplaćene za prethodni mjesec.  
 (2) Naknada plaće za bolovanje preko 42 dana iz stavka (1) ovoga članka ostvaruje se prema kantonalnom propisu kojim se uređuje naknada za to bolovanje, s tim da razliku do iznosa pune plaće isplaćuje osnovna škola u kojoj je taj djelatnik u radnom odnosu.

Članak 39.  
**(Naknada za rodiljni dopust)**

(1) Djelatnik za vrijeme rodiljnoga dopusta ima pravo na naknadu plaće prema kantonalnim propisima kojima se uređuje ta oblast, prema mjestu uplate doprinosa, s tim da razliku do iznosa pune plaće uplaćuje osnovna škola u kojoj je taj djelatnik u radnom odnosu.  
 (2) Roditelju blizanaca, trećeg i svakog sljedećeg djeteta pripada jednokratna novčana naknada u iznosu triju prosječnih plaća isplaćenih u Federaciji, prema posljednjem statističkom podatku.

Članak 40.  
**(Otpremnina)**

(1) Djelatnik u osnovnoj školi ima pravo na otpremninu pri odlasku u mirovinu, u iznosu svojih pet ostvarenih prosječnih netoplaća isplaćenih u prethodnih pet mjeseci.  
 (2) Djelatniku sa smanjenom normom sati pri odlasku u mirovinu isplaćuje se pet punih plaća za pripadajući platni razred, isplaćenih za punu normu.

Članak 41.  
**(Naknada u slučaju prekobrojnosti)**

U slučaju prestanka radnoga odnosa djelatnika u osnovnoj školi zbog prekobrojnosti, taj djelatnik ima pravo na naknadu, i to:  
 a) u iznosu svojih triju netoplaća, za radni staž do 10 godina;  
 b) u iznosu svojih šest netoplaća, za radni staž od 11 do 30 godina;  
 c) u iznosu svojih deset netoplaća, za radni staž preko 30 godina.

Članak 42. **(Pravo na naknadu  
za troškove službenoga putovanja)**

Djelatnik zaposlen u osnovnoj školi ima pravo na naknadu za troškove koji nastanu u svezi sa službenim putovanjem u inozemstvo i na području Bosne i Hercegovine, koja se ostvaruje prema odredbama Uredbe o naknadama koje nemaju karakter plaće i dodatku na plaću, u kantonalnim tijelima uprave Kantona, kao i za ostale korisnike Proračuna.

**VIII. NAKNADA ŠTETE**

Članak 43. **(Naknada štete)**

(1) Poslodavac je dužan nadoknaditi štetu djelatniku koju on pretrpi na poslu ili u svezi s poslom, prema općim propisima za naknadu štete.  
 (2) Ako djelatnik na poslu ili u svezi s poslom namjerno ili iz krajnje nepažljivosti prouzroči štetu poslodavcu, mjerodavno tijelo uprave, sukladno zakonu, utvrdit će visinu i način naknade štete.  
 (3) Ako se visina naknade štete ne može točno utvrditi, ili bi utvrđivanje visine naknade štete proizvelo nerazmjerne troškove, visina naknade štete može se utvrditi u paušalnom iznosu, na način propisan pravilnikom o radu.  
 (4) Ako je nastala šteta, poslodavac može dopustiti da se šteta nadoknadi uspostavom prijašnjega stanja stvari, u određenome roku, o trošku djelatnika.  
 (5) Poslodavac može djelatniku, na njegov zahtjev, ovisno o njegovu materijalnom stanju, omogućiti plaćanje naknade štete u obrocima.  
 (6) Poslodavac može iznos štete umanjiti ili osloboditi djelatnika obveze plaćanja štete, u ovisnosti o imovnome stanju i odnosu djelatnika prema radu.

**IX. STRUČNO USAVRŠAVANJE I OSPOSOBLJAVANJE ZA RAD**

Članak 44.  
**(Stručno usavršavanje i osposobljavanje za rad)**

(1) Poslodavac će omogućiti djelatniku tijekom radnoga odnosa osposobljavanje i usavršavanje za rad:  
 a) upućivanjem na stručno usavršavanje;  
 b) prisutnošću organiziranim seminarima i tečajevima.  
 (2) Za vrijeme odsutnosti s posla radi osposobljavanja i usavršavanja, uz suglasnost Ministarstva, djelatniku pripada pravo na naknadu plaće i naknadu za putne troškove.  
 (3) Djelatnik je dužan usavršavati se i osposobljavati sukladno zakonu, ovom Kolektivnom ugovoru i pravilniku o radu.  
 (4) Prilikom uvođenja novoga načina ustroja nastave, novih nastavnih pomagala ili nastavne tehnike, sukladno nastavnim planovima i programima te Pravilniku o pedagoškim mjerilima, poslodavac će omogućiti djelatniku stručno usavršavanje o trošku poslodavca, uz suglasnost Ministarstva.  
 (5) Ministarstvo će prije početka školske godine dostaviti termine stručnoga usavršavanja i osposobljavanja nastavnika i stručnih suradnika.

**X. ZAŠTITA PRAVA**

Članak 45.  
**(Donošenje akata)**

(1) Poslodavca se obvezuje odluke i akte donositi sukladno zakonskim i podzakonskim aktima koji uređuju navedenu oblast.  
 (2) Odluke, rješenja i ostale akte koji se odnose na ostvarivanje prava, obveze i odgovornosti djelatnika poslodavac je dužan dostaviti djelatniku u pisanu obliku, s obrazloženjem i poukom o pravnome lijeku, u rokovima određenim zakonom.  
 (3) Prilikom razmatranja prigovora podnesenih na rješenja i akte iz stavka (2) ovoga članka poslodavac je dužan razmotriti mišljenje sindikata.

**XI. UVJETI RADA SINDIKATA I ZAŠTITA SINDIKALNOG POVJERENIKA**

Članak 46. **(Pravo djelatnika na sindikalno organiziranje)**

(1) Poslodavac svojim djelovanjem i aktivnostima ne može ograničavati niti onemogućavati sindikalni rad, sindikalno organiziranje i prava djelatnika da se učlane u sindikat.  
 (2) Sindikat djeluje sukladno ustavu, zakonima, sindikalnim pravilima i konvencijama Međunarodne organizacije rada te ovom Kolektivnom ugovoru.

Članak 47. **(Uloga sindikata i sindikalnog povjerenika u školi)**

(1) Mišljenja, prijedlozi, žalbe i svi nastali nesporazumi o pravima iz rada i na temelju rada rješavat će se izravnim pregovorima između poslodavca i sindikata.  
 (2) Žalba djelatnika člana sindikata ne može se razmatrati i o njoj odlučivati bez prisutnosti sindikalnoga povjerenika u školi.  
 (3) Poslodavac će primiti i saslušati sindikalnoga povjerenika, prema dogovoru, te mu dati na uvid sve dokumente koji se tiču članova sindikata.  
 (4) Poslodavac je dužan za rad sindikata omogućiti u školi:  
 a) korištenje prostora i opreme za rad i održavanje sastanaka sindikata;  
 b) plaćeni dopust za vrijeme obrazovanja sindikalnih povjerenika, prisutnost sastancima, skupštinama i kongresima, uz predočenje poziva, te prisutnost sastancima, skupštinama i kongresima, do deset dana godišnje, uz predočenje poziva s dnevnim redom;  
 c) nesmetanu podjelu novina, letaka, brošura i drugog informativnog materijala sindikata te objavu sindikalnih aktivnosti na oglasnim pločama i drugim mjestima.

Članak 48.  
**(Prava sindikalnoga povjerenika)**

(1) Sindikalni povjerenik u školi ima pravo, za obavljanje svojih dužnosti u sindikatu, na dva sata tjedno koja ulaze u nastavnu normu, jedan sat za pripreme i jedan sat za ostale poslove u okviru tjednog 40-satnog radnog vremena.  
 (2) Kantonalni predsjednik sindikata, za obavljanje svojih dužnosti u sindikatu, ima pravo na četiri sata tjedno, koja ulaze u ostale poslove, i šest sati koji ulaze u nastavnu normu u okviru tjednog 40-satnog radnog vremena.  
 (3) Pravo iz stavka (1) ovoga članka primjenjuje se od 1. rujna 2020. godine  
 (4) Poslodavac je dužan omogućiti da se u osnovnoj školi obračunava i naplaćuje sindikalna članarina, preko platnih lista članova sindikata, te doznačuje u korist naznačenoga računa sindikata.  
 (5) Dužnost sindikata je obavijestiti poslodavca o izboru ili imenovanju sindikalnih povjerenika i drugih sindikalnih predstavnika.  
 (6) Ozljeda sindikalnog povjerenika prilikom obavljanja sindikalne dužnosti i na službenom putu u svezi s tom dužnošću smatra se ozljedom na radu kod poslodavca.  
 (7) Članovi sindikalne podružnice imaju pravo održavati sindikalne sastanke u radno vrijeme vodeći računa o tome da se sastanci organiziraju u vrijeme i na način koji ne šteti djelotvornosti poslovanja škole odnosno da se ne remeti redovito odvijanje odgojno-obrazovnoga rada.  
 (8) Sindikalni povjerenik u školi koji nije u nastavnom procesu ima prava jednaka kao i povjerenici u nastavnom procesu, da u okviru 40-satnog radnog vremena 4 sata tjedno obavlja poslove za sindikat.

Članak 49.  
**(Suradnja poslodavca i školskoga odbora  
sa sindikalnim povjerenikom)**

(1) Predsjednik školskoga odbora dužan je pravodobno pisanim putem obavijestiti sindikalnoga povjerenika o sjednicama školskoga odbora i omogućiti mu sudjelovanje na sjednicama te razmotriti prijedloge i stavove sindikata iz mjerodavnosti radnopravnih odnosa i drugih pitanja u koje se uključuje sindikat.  
 (2) Poslodavac je dužan u pisanu obliku odgovoriti na svaki sindikalni dopis sindikalnoga povjerenika odnosno predstavnika sindikata, u roku od osam dana, iz mjerodavnosti radnopravnih odnosa i drugih pitanja u koja se uključuje sindikat.

Članak 50.  
**(Prava i obveze sindikalnoga povjerenika  
u osnovnoj školi)**

U osnovnoj školi sindikalni povjerenik ima pravo i obvezu:  
 a) sudjelovati u planiranju mjera za unapređivanje uvjeta rada;  
 b) biti informiran o promjenama bitnim za sigurnost i zdravlje djelatnika;  
 c) osposobljavati se za obavljanje poslova u svezi sa zaštitom na radu;  
 d) pozvati mjerodavnoga inspektora zaštite na radu kada dolazi na poziv sindikalnoga povjerenika ako za to postoje razlozi;  
 e) tražiti od djelatnika poštivanje mjera zaštite na radu.

Članak 51.  
**(Mirno rješavanje spora, mirovno vijeće)**

(1) Kolektivni radni spor koji se ne može riješiti pregovaranjem ugovornih strana rješava mirovno vijeće u postupku mirenja, sukladno Zakonu o radu.  
 (2) Mirovno vijeće za oblast osnovnog obrazovanja u Kantonu sastoji se od pet članova, i to: dva predstavnika poslodavaca, dva predstavnika sindikata te predstavnika kojega izaberu strane u sporu sa usuglašene liste koju utvrđuje resorni ministar obrazovanja, znanosti, mladih, kulture i športa.  
 (3) Rad mirovnoga vijeća utvrđuje se poslovnikom o radu.  
 (4) Mirovno vijeće mora se osnovati u roku od 60 dana od dana stupanja na snagu ovoga Kolektivnoga ugovora.  
 (5) Ako se jedna ugovorna strana u roku od osam dana od dana prijma pisanoga prijedloga ne očituje o prijedlogu, smatrat će se da ne prihvaća prijedlog za rješenje predmetnoga spora posredovanjem mirovnoga vijeća te da je time postupak mirenja neuspješno okončan.  
 (6) Ako ugovorne strane ovoga Kolektivnoga ugovora prihvate prijedlog mirovnoga vijeća, prijedlog ima pravnu snagu ovoga Kolektivnoga ugovora.

Članak 52.  
**(Arbitražno vijeće, rad arbitražnoga vijeća,**  
**odluka arbitražnoga vijeća)**

(1) Ako ugovorne strane ne usuglase prijedlog mirovnoga vijeća, mogu povjeriti rješavanje kolektivnoga radnog spora arbitraži, sukladno Zakonu o radu i ovom Kolektivnom ugovoru.  
 (2) Arbitražu, u smislu stavka (1) ovoga članka, vodi arbitražno vijeće koje čini neparan broj arbitara, i to dva predstavnika sindikata, dva poslodavca, a jedan arbitar, sporazumno, što ukupno čini pet arbitara.  
 (3) Svaki arbitar mora imati zamjenika.  
 (4) Arbitražno vijeće bira predsjednika.  
 (5) Peti član arbitražnoga vijeća bira se iz reda priznatih znanstvenih i stručnih javnih djelatnika iz oblasti koja je predmet spora.  
 (6) Listu arbitara, u smislu ovoga članka, utvrđuju ugovorne strane ovoga Kolektivnoga ugovora u roku od 30 dana od dana njegova stupanja na snagu.  
 (7) Ugovorne strane donose poslovnik arbitražnoga vijeća.  
 (8) Rad arbitražnoga vijeća javan je.  
 (9) Za rad arbitražnoga vijeća stranke u sporu dužne su osigurati potrebnu dokumentaciju i pružiti sve informacije potrebne za donošenje konačne odluke arbitražnoga vijeća u sporu.

**XII. ŠTRAJK**

Članak 53.  
**(Organiziranje štrajka)**

(1) Radi zaštite i ostvarivanja ekonomskih i socijalnih prava te interesa koji se ne mogu riješiti pregovorima s poslodavcem niti drugim mjerama, djelatnici u osnovnim školama mogu, na poziv sindikata, organizirati štrajk, pod uvjetima i na način utvrđenim zakonskim propisima.  
 (2) Ugovorne strane suglasne su u roku od 60 dana od dana stupanja na snagu ovoga Kolektivnoga ugovora utvrditi minimum poslova (obvezno održavanje nastave za učenike završnih razreda ako zakonito organizirani štrajk traje više od 10 radnih dana, …) koji se moraju obavljati u osnovnim školama za vrijeme zakonito organiziranoga štrajka.  
 (3) Odluku o štrajku donose tijela reprezentativnih sindikata djelatnika zaposlenih u osnovnim školama u Kantonu, natpolovičnom većinom podružnica, glasova svojih članova, deset dana prije datuma određenog za početak štrajka, uz suglasnost strukovnoga sindikata Kantona.  
 (4) Odluku o štrajku mogu donijeti i tijela jedne podružnice u slučaju da su uzroci i razlozi za štrajk u samoj podružnici.  
 (5) Na dan najave štrajka sindikati djelatnika zaposlenih u osnovnim školama u Kantonu moraju objaviti pravila štrajka.  
 (6) Štrajkom rukovodi štrajkaški odbor sastavljen od predstavnika organizatora štrajka, koji je dužan održavati vezu s drugom ugovornom stranom da bi se nastavilo pregovaranje o rješavanju i otklanjanju razloga za štrajk, sukladno zakonu.  
 (7) U sporazumnom rješavanju nastaloga spora sudjeluju sindikati i Vlada Kantona, kao potpisnici kolektivnoga ugovora.

Članak 54.  
**(Štrajk upozorenja  
i uloga sindikata u štrajku)**

(1) Djelatnik zaposlenik u osnovnoj školi koji sudjelujući u štrajku poštuje odredbe Zakona o radu, Zakona o štrajku, ovoga Kolektivnoga ugovora i odluke štrajkaškoga odbora ima punu zaštitu sindikata, a u protivnom, nema tu zaštitu.  
 (2) Djelatnika nitko ne smije prisiliti na sudjelovanje u štrajku mimo njegove volje.  
 (3) Djelatnika se ne smije staviti u nepovoljniji položaj zbog sudjelovanja u štrajku.  
 (4) Djelatniku se za vrijeme sudjelovanja u zakonito organiziranom štrajku neće umanjiti plaća, uz obvezu da se nadoknade neodržani nastavni sati, bez dodatnoga plaćanja tih sati.  
 (5) Sindikat može organizirati štrajk upozorenja u trajanju od najdulje dva sata.  
 (6) Štrajk prestaje odlukom štrajkaškoga odbora nakon postizanja dogovora o rješavanju zahtjeva djelatnika u štrajku s mjerodavnim tijelima.

**XIII. PRIJELAZNE I ZAVRŠNE ODREDBE**

Članak 55.  
**(Sklapanje Kolektivnoga ugovora)**

(1) Ovaj Kolektivni ugovor sklapa se na dvije godine i smatra se sklopljenim kada ga potpišu ovlašteni predstavnici ugovornih strana.  
 (2) Ako se ovaj Kolektivni ugovor ne produlji nakon njegova isteka, primjenjivat će se 90 dana od dana njegova isteka.

Članak 56.  
**(Tumačenje Kolektivnog ugovora)**

(1) Tumačenje odredbi i praćenje primjene ovoga Kolektivnoga ugovora obavljat će povjerenstvo čije članove imenuje Vlada Kantona u dogovoru sa sindikatom, u roku od 60 dana, a koje je sastavljeno od po dva predstavnika sindikata i četiri predstavnika poslodavca.  
 (2) Tumačenje odredbi ovoga Kolektivnoga ugovora pravomoćno je ako je za to glasala natpolovična većina članova, od kojih je za to glasao najmanje jedan član svake strane potpisnice ovoga Kolektivnoga ugovora.  
 (3) Na zahtjev jedne od ugovornih strana, povjerenstvo iz stavka (1) ovoga članka obvezno je dati tumačenje odredbi ovoga Kolektivnoga ugovora u roku od 30 dana od dana primitka zahtjeva, te je dano tumačenje sastavni dio Kolektivnoga ugovora.  
 (4) U slučaju nemogućnosti postizanja konsenzusa u tumačenju pojedinih odredbi ovoga Kolektivnoga ugovora, sporna pitanja mogu se dogovorno dostaviti na rješavanje arbitražnome vijeću.  
 (5) Povjerenstvo iz stavka (1) ovoga članka u obvezi je donijeti poslovnik povjerenstva u roku od 30 dana od dana imenovanja članova povjerenstva.

Članak 57. **(Izmjene i dopune**  
**Kolektivnoga ugovora)**

(1) Svaka ugovorna strana može predložiti izmjene i dopune ovoga Kolektivnoga ugovora.  
 (2) Ugovorne strane obvezuju se da će u slučaju promjene iznosa plaća i naknada u Zakonu o plaćama i naknadama u tijelima vlasti Kantona Središnja Bosna i podzakonskim aktima, kroz izmjene i dopune pristupiti pregovorima o ugrađivanju tih promjena u ovaj Kolektivni ugovor.  
 (3) Ako se promijene okolnosti koje nisu postojale niti bile poznate u trenutku sklapanja ovoga Kolektivnoga ugovora zbog kojih se odredbe ovoga Kolektivnoga ugovora ne bi mogle primjenjivati ili bi njihova primjena bila znatno otežana, ugovorne strane su sporazumne da neće jednostrano raskinuti ili prekršiti odredbe ovoga Kolektivnoga ugovora, nego će drugoj strani predložiti izmjene ili dopune.  
 (4) Inicijativa za izmjenu i dopunu ovoga Kolektivnoga ugovora podnosi se u pisanu obliku, a strana kojoj je upućena inicijativa dužna je odgovoriti odnosno očitovati se o tome u roku od 15 dana od dana primitka inicijative.  
 (5) Ovaj Kolektivni ugovor mijenja se i dopunjuje na način na koji je i donesen, a strane potpisnice ne mogu ga jednostrano raskinuti.  
 (6) Svaka ugovorna strana može pokrenuti postupak izmjene i dopune Kolektivnoga ugovora najkasnije 120 dana prije njegova isteka.

(7) Ako nijedna strana ne predloži izmjene i dopune Kolektivnoga ugovora, smatra se da je važenje Kolektivnoga ugovora produljeno za razdoblje na koje je Kolektivni ugovor sklopljen.

Članak 58.  
**(Rok za donošenje pravilnika**  
**i drugih općih akata škole)**

Osnovne škole dužne su uskladiti pravilnike o radu i ostale opće akte škole s odredbama Zakona o radu i ovog Kolektivnog ugovora u roku od 60 dana od dana stupanja na snagu ovoga Kolektivnoga ugovora.

Članak 59.  
**(Ravnopravnost spolova)**

Odredbe ovoga Kolektivnoga ugovora odnose se podjednako na ženski i na muški spol, bez obzira na rod imenice upotrijebljen u tekstu Kolektivnoga ugovora.

Članak 60.  
**(Objava)**

Ovaj Kolektivni ugovor objavit će se u „Službenim novinama Kantona Središnja Bosna“.

|  |  |
| --- | --- |
| Broj: 01-11.6-418/20 | **VLADA KANTONA SREDIŠNJA BOSNA** |
| 4. lipnja 2020. | PREDSJEDNIK VLADE KANTONA |
| Travnik | Tahir Lendo, v. r. |
|  |  |
|  | **NEOVISNI SINDIKAT**  **UPOSLENIH U OSNOVNIM ŠKOLAMA**  **KANTONA SREDIŠNJA BOSNA** |
| 4. lipnja 2020. | PREDSJEDNIK |
| Travnik | Goran Puletić, v. r. |
|  |  |
| Broj: 34/20 | **NEZAVISNI SAMOSTALNI SINDIKAT**  **OSNOVNOG OBRAZOVANJA I ODGOJA**  **SREDNJOBOSANSKOG KANTONA** |
| 4. lipnja 2020. | PREDSJEDNIK |
| Travnik | Muhamed Pajić, v. r. |

1. Objavljen u „Službenim novinama Kantona Središnja Bosna“, broj 9/20 [↑](#footnote-ref-1)